b'\n_START_ARTICLE_\nCecilie Melli\n_START_PARAGRAPH_\nCecilie Bratsberg Melli (o.s. Bratsberg, s. 1973) on norjalainen muotisuunnittelija, joka tunnetaan naisten vaatteista, morsius- ja juhlapuvuista sek\xc3\xa4 koruista. Viime vuosina Melli on suunnitellut asuja useille norjalaisille kuuluisuuksille, kuten prinsessa Mette-Maritille, Tone Damli Aabergelle, Pia Haraldsenille, ja Solveig Kloppenille. H\xc3\xa4n on suunnitellut mediahuomiota saaneita asuja my\xc3\xb6s Paris Hiltonille Cannesin elokuvajuhlille, sek\xc3\xa4 useille julkisuuden henkil\xc3\xb6ille muun muassa Golden Globe- ja Oscar -tilaisuuksiin. Vuoden 2012 lopulla Melli toimi George Clooneyn ja Jay Lenon partnerina suunnitellen morsiuspukuja suureen hyv\xc3\xa4ntekev\xc3\xa4isyysprojektiin._NEWLINE_Cecilie Melli on varttunut Stavangerissa mutta asuu Oslossa. H\xc3\xa4n on opiskellut vaatesuunnittelua Oslossa ja Pariisissa ja h\xc3\xa4n avasi ensimm\xc3\xa4isen oman muotiliikkeens\xc3\xa4 Oslossa vuonna 2004. Kev\xc3\xa4\xc3\xa4ll\xc3\xa4 2012 tuli ilmi, ett\xc3\xa4 kiinalainen halpavaateverkkokauppa, cherrykjoler.com, jonka omisti kiinalainen yritys nimelt\xc3\xa4 Suzhou Cherry Wedding Dress Co. k\xc3\xa4ytti v\xc3\xa4\xc3\xa4rin Mellin tavaramerkki\xc3\xa4 ja nime\xc3\xa4 markkinoinnissaan.'